**С Ъ О Б Щ Е Н И Е**

Във връзка с внесено в РИОСВ – Враца от инвестиционно предложение (ИП) за: „Изграждане на еко къмпинг „Къмпинг Авалира““ в землището на с. Ослен Криводол, община Мездра с възложител: “БИЗЗОН КЕЙС“ ЕООД, с. Ослен Криводол, общ. Мездра, обл. Враца, на основание чл. 5, ал. 2 от *Наредбата за ОВОС*, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

Съгласно представената информация ИП предвижда създаване на еко къмпинг с кауза „Къмпинг Авалира“ в землището на с. Ослен Криводол, общ. Мездра, обл. Враца. ИП ще се реализира в поземлени имоти (п.и.) №54256.19.51, местност „Драгошинец“ и № 54256.19.52, местност „Каленица, в землището на с. Ослен Криводол. Трайното предназначение на територията: земеделска, начин на трайно ползване: нива, категория на земята: 6. Имотите са собственост на възложителя.

С реализацията на ИП се предвижда изграждането на 6 броя бунгала, 4 бр. паркинг места за кампери/каравани, зала за мероприятия, зала за кухня със санитарен възел, изграждане на фотоволтаична система и система за съхранение пречистване на дъждовна вода.

Отпадните води ще се събират във водогребни ями и ще се предават на местно дружество на базата на сключен договор.

Генерираните отпадъци ще се събират разделно в обособени за целта контейнери.

На площадката на обекта няма да бъдат налични опасни химични вещества.

Предвид гореизложеното, Ви уведомявам, че Вашето инвестиционно предложение попада в обхвата на т. 12 „туризъм и отдих“, буква „в“ „ваканционни селища, хотелски комплекси извън урбанизирани територии и съпътстващи дейности (невключени в приложение № 1)“ и буква „г“ „постоянни къмпинги и места за паркиране на каравани на Приложение № 2 на ЗООС. В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**.

В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

 Съгласно изискванията на чл. 4 „а“, ал. 1 от Наредбата за ОВОС постъпилата документация е изпратена на Директора на Басейнова дирекция “Дунавски район” - Плевен за становище, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ) и планове за управление на риска от наводнения (ПУРН).

 Предвид полученото в РИОСВ - Враца становище на Басейнова дирекция “Дунавски район”, реализацията на ИП е допустима спрямо целите и мерките, определени в ПУРБ и ПУРН Дунавски район, при спазване на мерките и законовите изисквания, посочени становището.

**ІІ. По отношение на изискванията на чл.31 от Закона за биологичното разнообразие (ЗБР):**

След направената проверка за местоположението на посочените имоти, се установи ИП **не засяга** защитени територии по смисъла на *Закона за защитените територии* (ЗЗТ) и **не попада** в обхвата на защитени зони съгласно *Закона за биологичното разнообразие* (ЗБР). Най-близо разположената защитена зона, на 8,880 км е BG0000374 "Бебреш" за опазване на природните местообитания и на дивата флора и фауна, обявена със Заповед № РД-1048/17.12.2020г. на министъра на околната среда и водите (обн. ДВ, бр.21/ 12.03.2021г.).

Инвестиционното предложение **попада** под разпоредбите на чл. 2, ал. 1, т. 1 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (*Наредбата за ОС)*, поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от *Закона за биологичното разнообразие*.

*Копие от писмото е изпратено до община Мездра, с. Ослен Криводол и БДДР.*

 /отговорено от РИОСВ-Враца на 22.04.2024 г./